b'\n_START_ARTICLE_\nMiesliike\n_START_PARAGRAPH_\nMiesliike tai miesasialiike on yhteiskunnallinen liike, joka koostuu erilaisista miesn\xc3\xa4k\xc3\xb6kulmista ja j\xc3\xa4rjest\xc3\xb6ist\xc3\xa4, jotka pyrkiv\xc3\xa4t tukemaan miehi\xc3\xa4, muuttamaan miehen roolia ja parantamaan miesten asemaa mm. avioliittoon, huoltajuuteen ja perhev\xc3\xa4kivaltaan liittyviss\xc3\xa4 kysymyksiss\xc3\xa4.\n_START_SECTION_\nTausta\n_START_PARAGRAPH_\nMiehet eiv\xc3\xa4t koe olevansa sellainen yhten\xc3\xa4inen patriarkaalisten hallitsijoiden tai potentiaalisten raiskaajien ja sortajien joukko, jollaiseksi heit\xc3\xa4 tunnutaan v\xc3\xa4itett\xc3\xa4v\xc3\xa4n feministisess\xc3\xa4 tasa-arvokeskustelussa. Puhetta \'miehist\xc3\xa4\' on pidetty yksinkertaistavana: miesten moninaisuutta on tuotu esiin l\xc3\xa4hinn\xc3\xa4 sivulauseissa, eik\xc3\xa4 naisten esitt\xc3\xa4mi\xc3\xa4 ihannemiesmalleja ole pidetty oikeudenmukaisina. Suivaantuneet miesaktivistit tai miestutkijat ovat huomauttaneet, ett\xc3\xa4 miehill\xc3\xa4 tulisi naisten tavoin olla oikeus m\xc3\xa4\xc3\xa4ritell\xc3\xa4 itsens\xc3\xa4. Samalla on muistutettu, ett\xc3\xa4 miehi\xc3\xa4kin sorretaan ja alistetaan. Miesliike jakautuu kahteen eri p\xc3\xa4\xc3\xa4tulkintaan ep\xc3\xa4tasa-arvon syist\xc3\xa4.\n_START_SECTION_\nMiesl\xc3\xa4ht\xc3\xb6inen n\xc3\xa4k\xc3\xb6kulma\n_START_PARAGRAPH_\nYhden tulkinnan mukaan ihminen jakautuu kahteen luokkaan biologisen sukupuolensa perusteella. T\xc3\xa4ll\xc3\xb6in luokkien edut ovat ristiriitaiset. Jokisen mukaan t\xc3\xa4llaisessa n\xc3\xa4kemyksess\xc3\xa4 muistutetaan naisten osuudesta niihin miesten ongelmiin, jotka johtavat miehen itsetuhoiseen el\xc3\xa4m\xc3\xa4ntyyliin, kuten alkoholismiin, v\xc3\xa4kivaltaisuuteen ja ty\xc3\xb6narkomaniaan. N\xc3\xa4kemys suhtautuu kriittisesti feministiseen miesliikkeeseen ja pit\xc3\xa4\xc3\xa4 perusteltuna j\xc3\xa4rjest\xc3\xa4\xc3\xa4 miesten keskin\xc3\xa4ist\xc3\xa4 toimintaa ilman naisia._NEWLINE_Miessakit-j\xc3\xa4rjest\xc3\xb6n Tomi Timperin mukaan miestoiminnan perustana tulee olla mies itse. Timperi k\xc3\xa4ytt\xc3\xa4\xc3\xa4 termi\xc3\xa4 mieserityisyys: h\xc3\xa4n arvelee, ett\xc3\xa4 on olemassa mieheyden perusta, joka erottaa miehet naisista, ja joka perustuu osittain muttei kokonaan biologisiin eroihin. Yhteiskunnallisten ja sosiokulttuuristen tekij\xc3\xb6iden vaikutus miehisyyteen on helpommin tulkittavissa, mutta miehet eroavat naisista kaikissa kulttuureissa. Miehisyyden etsiskelyss\xc3\xa4 tarvitaan miesten keskin\xc3\xa4ist\xc3\xa4 vuorovaikutusta, jotta l\xc3\xb6ydett\xc3\xa4isiin miehille omilta tuntuvia toimintaperusteita. My\xc3\xb6s naisliike j\xc3\xa4rjest\xc3\xa4\xc3\xa4 vain naisille tarkoitettua toimintaa.\n_START_SECTION_\nFeministinen n\xc3\xa4k\xc3\xb6kulma\n_START_PARAGRAPH_\nToinen tulkinta tarkastelee sukupuolta sosiaalisena j\xc3\xa4rjestelm\xc3\xa4n\xc3\xa4 ja tukeutuu feministiseen analyysiin patriarkaalisesta vallasta mutta lis\xc3\xa4\xc3\xa4 siihen k\xc3\xa4sityksen miesten v\xc3\xa4lisest\xc3\xa4 eriarvoisuudesta. Feministisen miesn\xc3\xa4k\xc3\xb6kulman mukaan patriarkaatti on miesten kilpakentt\xc3\xa4, jonka miehiin kohdistamat kulttuuriset odotukset ovat heille itselleen haitallisia. Arto Jokisen mukaan t\xc3\xa4m\xc3\xa4 miesn\xc3\xa4k\xc3\xb6kulma on kuitenkin kritisoinut naisliikett\xc3\xa4 tasa-arvokeskustelun omimisesta: naisilla on oma tasa-arvoideologia, joka moralisoi miehi\xc3\xa4 yksipuolisesta n\xc3\xa4k\xc3\xb6kulmasta k\xc3\xa4sin. Miesten tulisi osallistua aktiivisesti tasa-arvokeskusteluun ja tuoda esille mieskulttuurin my\xc3\xb6nteisi\xc3\xa4 piirteit\xc3\xa4 sek\xc3\xa4 uudenlaisen maskuliinisuuden hahmottamisen. Miestietoisuutta on pyritty kehitt\xc3\xa4m\xc3\xa4\xc3\xa4n eri keinoin, kuten  feministisen radikaaliterapian avulla.\n_START_SECTION_\nMiesliike Suomessa\n_START_PARAGRAPH_\nSuomessa 1960-luvulla toiminut radikaalia tasa-arvon\xc3\xa4kemyst\xc3\xa4 kannattanut Yhdistys 9 miellet\xc3\xa4\xc3\xa4n helposti ainoastaan naisten liikkeeksi, mutta liikkeess\xc3\xa4 aikoinaan itsekin toiminut Margaretha Mickwitz on pyrkinyt viime vuosina tuomaan esiin sit\xc3\xa4 tosiasiaa, ett\xc3\xa4 yhdistyksess\xc3\xa4 toimi my\xc3\xb6s runsaasti miehi\xc3\xa4. Yhdistys 9 vaati sek\xc3\xa4 naisille ja miehille vapautumista sukupuolirooleista ja niiden aiheuttamasta taakasta. Yhdistyksen j\xc3\xa4senm\xc3\xa4\xc3\xa4r\xc3\xa4 oli suurimmillaan vuonna 1970, jolloin j\xc3\xa4seni\xc3\xa4 774, joista 289 oli miehi\xc3\xa4. Keskim\xc3\xa4\xc3\xa4rin miesten osuus yhdistyksen j\xc3\xa4senist\xc3\xa4 oli toiminnan aikana noin kolmannes, ja miesten toiminta yhdistyksess\xc3\xa4 oli aktiivista ja tavoitteellista. Yhdistys mm. kehotti miehi\xc3\xa4 vaatimaan oikeutta pitemp\xc3\xa4\xc3\xa4n elinaikaan, parempaan terveyteen ja mahdollisuutta toimia naisten aloina pidetyill\xc3\xa4 aloilla sek\xc3\xa4 oikeutta olla lapsille yht\xc3\xa4 l\xc3\xa4heinen vanhempi kuin \xc3\xa4iti. Erityisesti Yhdistys 9:n kannanotto isyysvapaan puolesta oli 60-luvulla poikkeuksellinen. _NEWLINE_Miesliike on pysynyt varsin pienen\xc3\xa4 ja hajanaisena, ja se sis\xc3\xa4lt\xc3\xa4\xc3\xa4 erilaisia painotuksia. Hajanaisuudestaan huolimatta miesliikkeen puheenvuorot ovat saaneet mediahuomiota. Suomen miesliike ja sen miesty\xc3\xb6 koostuu kasvuryhmist\xc3\xa4, isyysneuvonnasta, is\xc3\xa4-vauva-toiminnasta, v\xc3\xa4kivallan vastaisesta liikkeest\xc3\xa4, Miesp\xc3\xa4iv\xc3\xa4t-tapahtumasta, Miessakit-j\xc3\xa4rjest\xc3\xb6st\xc3\xa4 ja Tasa-arvoasiain neuvottelukunnan miesjaostosta. Jokinen arvioi vuonna 1999, ett\xc3\xa4 jonkinlaista miestoimintaa l\xc3\xb6ytyy kaikkialta Suomesta ja ett\xc3\xa4 toiminnassa on mukana v\xc3\xa4hint\xc3\xa4\xc3\xa4n tuhat miest\xc3\xa4. Samana vuonna perustettiin lis\xc3\xa4ksi Profeministimiehet ry._NEWLINE_Syksyll\xc3\xa4 2007 julkaistiin Arno Kotron ja Hannu T. Sepposen toimittama miesasia-antologia Mies vailla tasa-arvoa, jonka tiimoilta Miessakit j\xc3\xa4rjesti luentosarjan. Kirja koostuu 29 artikkelista. Kirjoittajina ovat muun muassa Pekka Sauri, Hannu Raittila, Esa Sariola ja Ralf Sund. Kirjoituskokoelman yksi v\xc3\xa4ite on, ett\xc3\xa4 yhteiskunnassa on my\xc3\xb6s el\xc3\xa4m\xc3\xa4nalueita, joissa miehet ovat naisia huonommassa asemassa, ja virallisen tasa-arvopolitiikan tulisi k\xc3\xa4sitell\xc3\xa4 n\xc3\xa4it\xc3\xa4kin kysymyksi\xc3\xa4._NEWLINE_Toukokuussa 2008 Naisasialiitto Unionin julkaisema Tulva-lehden p\xc3\xa4\xc3\xa4toimittajan Anne Moilasen mukaan miesasia on tullut muotiin. Mies vailla tasa-arvoa on Moilasen mukaan feminismi\xc3\xa4 vastaan suunnattu provokaatio, joka syytt\xc3\xa4\xc3\xa4 naisia miesten ongelmista. Lehti nime\xc3\xa4\xc3\xa4 miesliikkeen nelj\xc3\xa4 hahmoa, joita se pit\xc3\xa4\xc3\xa4 taantumuksellisina h\xc3\xa4irik\xc3\xb6in\xc3\xa4. Lehden mukaan yksitt\xc3\xa4iset aktivistit, jotka eiv\xc3\xa4t edusta koko miesliikkeen kantaa, ovat saaneet kohtuutonta n\xc3\xa4kyvyytt\xc3\xa4 tiedotusv\xc3\xa4lineiss\xc3\xa4._NEWLINE_Tulva esitteli erillisin jutuin nelj\xc3\xa4 henkil\xc3\xb6\xc3\xa4, joita se piti miesliikkeen "p\xc3\xa4\xc3\xa4pukareina". Keskeisen\xc3\xa4 viestin\xc3\xa4 oli, ett\xc3\xa4 kohtuutonta julkista huomiota saaneet miehet n\xc3\xa4ytt\xc3\xa4ytyv\xc3\xa4t tasa-arvoty\xc3\xb6ss\xc3\xa4 h\xc3\xa4irikk\xc3\xb6in\xc3\xa4, jotka eiv\xc3\xa4t tunne feminismi\xc3\xa4 tai naistutkimusta. Moilasen mukaan n\xc3\xa4iden miesasia-aktivistien takia tiedotusv\xc3\xa4lineiss\xc3\xa4 ja Internetin keskustelupalstoilla oli meneill\xc3\xa4\xc3\xa4n feminismin vastainen keskustelu._NEWLINE_\xc2\xbbOn olemassa jokin raja, kuinka kauan idioottien kanssa kannattaa keskustella. Nyt tuo raja on tullut vastaan. T\xc3\xa4m\xc3\xa4 lehti hy\xc3\xb6kk\xc3\xa4\xc3\xa4 avoimesti miesaktivisteja vastaan pyrkien osoittamaan, miten vanhanakaisia, v\xc3\xa4\xc3\xa4ri\xc3\xa4 ja suorastaan vaarallisia monet heid\xc3\xa4n v\xc3\xa4itteens\xc3\xa4 ovat. Tulta munille!\xc2\xbb _NEWLINE_( Anne Moilanen, Tulva 2/2008)_NEWLINE_Sukupuolentutkija Henry Laasanen puolusti miesliikett\xc3\xa4. H\xc3\xa4nen mukaansa miesaktivistit eiv\xc3\xa4t ole v\xc3\xa4itteist\xc3\xa4 huolimatta taantumuksellisia, perinteisten sukupuoliroolien kannattajia, mutta ymm\xc3\xa4rt\xc3\xa4\xc3\xa4, ett\xc3\xa4 on h\xc3\xa4iritsev\xc3\xa4\xc3\xa4, kun feministisen hegemonian piiriin kuuluvaan tasa-arvokeskusteluun tulee kyselyj\xc3\xa4 my\xc3\xb6s miesten ongelmista. Laasanen kyseenalaisti Arto Jokisen v\xc3\xa4itteen, ett\xc3\xa4 miesaktivismissa olisi kyse perinteisen maskuliinisuuden vastaiskusta:_NEWLINE_\xc2\xbbMiesasiamiehen\xc3\xa4 toimiminen on suurin piirtein maskuliinisuuden vastakohta, koska maskuliininen mies on vahva pelastaja, joka suojelee naisia, ja ep\xc3\xa4maskuliininen mies on t\xc3\xa4mm\xc3\xb6inen ruikuttava ja valittava mies. Ja mit\xc3\xa4p\xc3\xa4 muuta t\xc3\xa4m\xc3\xa4 miesten ongelmista puhuminen olisi kuin valittamista ja ruikuttamista.\xc2\xbb\n_START_SECTION_\nMiesj\xc3\xa4rjest\xc3\xb6jen keskusliitto\n_START_PARAGRAPH_\nTammikuussa 2011 perustettu Miesj\xc3\xa4rjest\xc3\xb6jen keskusliitto pyrkii edist\xc3\xa4m\xc3\xa4\xc3\xa4n hyvinvoinnin ja sukupuolten v\xc3\xa4lisen tasa-arvon toteutumista miesn\xc3\xa4k\xc3\xb6kulmasta. Keskusliiton perustajaj\xc3\xa4seni\xc3\xa4 ovat Miessakit ry, Vihre\xc3\xa4 miesliike ry ja Miesten tasa-arvo ry, ja liitto pyrkii ker\xc3\xa4\xc3\xa4m\xc3\xa4\xc3\xa4n piiriins\xc3\xa4 kaikki miesj\xc3\xa4rjest\xc3\xb6t ja -verkostot sek\xc3\xa4 miesten ja poikien hyvinvointipalveluita tuottavat yhdistykset. Liitto mm. j\xc3\xa4rjest\xc3\xa4\xc3\xa4 foorumitoimintaa ja puuttuu miesasiaan arjessa, koulutuksessa, ty\xc3\xb6el\xc3\xa4m\xc3\xa4ss\xc3\xa4 ja poliittisessa p\xc3\xa4\xc3\xa4t\xc3\xb6ksenteossa.\n_START_SECTION_\nMiesten tasa-arvo ry\n_START_PARAGRAPH_\nMiesten tasa-arvo ry pyrkii edist\xc3\xa4m\xc3\xa4\xc3\xa4n sukupuolten v\xc3\xa4list\xc3\xa4 tasa-arvoa keskittyen erityisesti miehiin kohdistuvana syrjint\xc3\xa4\xc3\xa4n. Sen tavoitteena on, ett\xc3\xa4 my\xc3\xb6s miesten tasa-arvo-ongelmiin puututtaisiin aktiivisin ja konkreettisin toimenpitein ja ett\xc3\xa4 miehet saavuttaisivat tasa-arvon naisten kanssa. Yhdistys mm. j\xc3\xa4rjest\xc3\xa4\xc3\xa4 esitelm\xc3\xa4tilaisuuksia ja konferensseja, antaa lausuntoja ja kannanottoja sek\xc3\xa4 edist\xc3\xa4\xc3\xa4 tietoisuutta miehi\xc3\xa4 koskevista ihmisoikeuskysymyksist\xc3\xa4. _NEWLINE_Yhdistyksen puheenjohtaja on FM Juuso Erno ja varapuheenjohtaja miehiin kohdistuvasta sukupuolisyrjinn\xc3\xa4st\xc3\xa4 v\xc3\xa4itellyt HTT Pasi Malmi.  J\xc3\xa4rjest\xc3\xb6 on perustettu vuonna 2008._NEWLINE_Miesten tasa-arvo ry:n ohjelma vaatii mm. miesten asevelvollisuuden korvaamista sukupuolisesti tasa-arvoisella j\xc3\xa4rjestelm\xc3\xa4ll\xc3\xa4, eronneiden isien aseman parantamista, l\xc3\xa4hisuhdev\xc3\xa4kivallan torjuntaa ja seksismin poistamista viranomaistoiminnasta.\n_START_SECTION_\nIs\xc3\xa4t lasten asialla ry\n_START_PARAGRAPH_\nIs\xc3\xa4t lasten asialla ry:n (ILA)  on valtakunnallinen lastensuojeluj\xc3\xa4rjest\xc3\xb6 - ei varsinaisesti siis miesj\xc3\xa4rjest\xc3\xb6. Toiminta perustuu kokemusasiantuntijuuteen sek\xc3\xa4 tutkimustietoon. Toiminta keskittyy vanhempien ja lasten suhteiden turvaamiseen sukupuolesta riippumatta, vanhempien eron j\xc3\xa4lkeen, vaikkakin yhdistys on tuonut esiin isien syrjinn\xc3\xa4n huoltajuuskiistoissa. Eroriidat johtavat yhdistyksen mukaan monesti is\xc3\xa4n ja lapsen tapaamattomuuteen ja suhteen katkeamiseen, vaikka molemmat tahtoisivat pysy\xc3\xa4 toistensa el\xc3\xa4m\xc3\xa4ss\xc3\xa4. ILA rekister\xc3\xb6itiin yhdistysrekisteriin helmikuussa 2012. J\xc3\xa4senist\xc3\xb6ss\xc3\xa4 on isi\xc3\xa4, \xc3\xa4itej\xc3\xa4, isovanhenhempia sek\xc3\xa4 muita tukijatahoja. Yhdistyksen tavoitteeksi ilmoitetaan mm. toiminta lains\xc3\xa4\xc3\xa4d\xc3\xa4nn\xc3\xb6n ja yhteiskunnan k\xc3\xa4yt\xc3\xa4nt\xc3\xb6jen uudistamiseksi sek\xc3\xa4 vertaistuen antaminen vanhemmille ja heid\xc3\xa4n l\xc3\xa4heisilleen, joilla on vaikeuksia pit\xc3\xa4\xc3\xa4 yll\xc3\xa4 suhteita lapsiinsa tai lapsenlapsiinsa. ILA j\xc3\xa4rjesti kansainv\xc3\xa4lisen vieraannuttamisp\xc3\xa4iv\xc3\xa4n tapahtuman 25.4.2012. Yhdistys j\xc3\xa4rjest\xc3\xa4\xc3\xa4 my\xc3\xb6s tavoitteidensa aihepiireist\xc3\xa4 seminaareja sek\xc3\xa4 antaa lausuntoja ministeri\xc3\xb6ille ja osallistuu erilaisiin kehitt\xc3\xa4misty\xc3\xb6ryhmiin, j\xc3\xa4rjest\xc3\xb6kent\xc3\xa4n yhteisty\xc3\xb6h\xc3\xb6n sek\xc3\xa4 yhteiskunnalliseen keskusteluun. _NEWLINE_ILAn on nostanut yhteiskunnallisessa sek\xc3\xa4 lastensuojelukeskustelussa esiin huoltokiusaamista ja lapsen vieraannuttamista toisesta vanhemmastaan. Aihepiireihin liittyv\xc3\xa4t lakialoitteet, LA27/2012 (Juho Eerola, Ps.) ja LA28/2012 (Pauli Kiuru, Kok.) p\xc3\xa4\xc3\xa4tyiv\xc3\xa4t keskustelujen j\xc3\xa4lkeen raukenemaan.'